Purtătorul de cuvânt al Kremlinului, Dmitri Peskov, a calificat drept „inacceptabilă” declararea drept persoană indezirabilă în R. Moldova a vicepremierului rus Dmitri Rogozin. „Situația cu Rogozin este absolut inacceptabilă”, a spus Peskov, citat de agențiile de presă rusești. Tot miercuri, ambasadorul moldovean la Moscova, Andrei Neguță, a fost convocat la Ministerul rus de Externe, unde adjunctul șefului diplomației ruse Grigori Karasin i-a comunicat oficial protestul rusesc față de decizia de miercuri a guvernului de la Chișinău. „Toate acestea provoacă indignarea justificată și vor primi un răspuns pe măsură”, se spune într-o declarație a Ministerului rus de externe, care calificată decizia moldoveană drept „iresponsabilă” și „menită să submineze deliberat relațiile bilaterale ruso-moldovene”.